Protea-speler onttrek ook aan Grey-beheerliggaam | Netwerk24
Deur Mike van Rooyen 08 Oktober 2018 17:17
Die voormalige Protea-krieketspeler, wat nou nog vir die Knights speel, Ryan McLaren, het ook uit die beheerliggaam van Grey-kollege in Bloemfontein bedank oor die beheerliggaam se besluit om teen 'n beslissing van die Vrystaatse hooggeregshof te appelleer.
Hy is die derde lid van dié raad wat bedank weens die beheerliggaam se besluit om sy hofgeveg met sy hoërskoolhoof, Deon Scheepers, in die appèlhof in die stad voort te sit.
Die ander twee is Philip Piek, die ondervoorsitter, en dr. Katie Yazbek.
In sy bedankingsbrief skryf McLaren: "Ongelukkig steun ek nie die besluit om te appelleer nie en ek dink nie dit is die beste wyse om die sorgwekkende situasie waarin ons geliefde skool hom bevind op te los nie."
Hy skryf in die brief aan die voorsitter van die beheerliggaam, Henry Buchner, wat ook aan die ander lede gestuur is, dat hy lank en ernstig daaroor gedink het voordat hy 'n besluit geneem het.
Dit was vir hom 'n eer om in die beheerliggaam te dien. Hy sal steeds met verskeie onvoltooide projekte help.
Hy het die brief Maandagoggend gestuur kort voordat hy vir die Knights in 'n meerdagwedstryd in Kimberley teen die Dolphins opgestap het.
* Die beheerliggaam het op 'n vergadering op 15 Mei besluit om die sogenaamde beheerraadpligte van Scheepers weg te neem, wat hom net met die bestuur van die akademiese sy van die skool gelos het.
Scheepers het hom tot die hooggeregshof gewend, wat verlede maand dié besluit tersyde gestel het. Die beheerliggaam wou daarteen appelleer.
Die Federasie van Beheerliggame van Suid-Afrikaanse Skole (Fedsas) het hom bereid verklaar om die regskoste van dié aansoek te betaal.